ชุติมาเสียใจถูกย้ายพ้นกรมการค้าภายใน
ชุติมาเสียใจถูกย้ายพ้นอธิบดีกรมการค้าภายในเพราะตั้งใจทำงานเต็มที่
20 เม.ย. 2553

ชุติมาเสียใจถูกย้ายพ้นอธิบดีกรมการค้าภายในเพราะตั้งใจทำงานเต็มที่
นางสาวชุติมา บุญยประภัศร อธิบดีกรมการค้าภายใน กล่าวถึงกรณีการโยกย้ายตำแหน่งไปเป็นผู้ตรวจราชการกระทรวงฯ ว่า รู้สึกเสียใจกับการโยกย้ายตำแหน่งในครั้งนี้ แต่มองว่าไม่ได้เป็นการลงโทษ จากนางพรทิวา นาคาศัย รัฐมนตรีว่าการกระทรวงพาณิชย์  และยืนยันว่าไม่ได้มีความขัดแย้งกัน ซึ่งที่ผ่านมาตนเองทำงานอย่างเต็มที่ และดีใจที่ได้มีโอกาสเข้ามาทำงานในกรมการค้าภายใน
นางสาวชุติมา กล่าวด้วยว่า งานของกรมการค้าภายใน ถือว่ามีค่อนข้างมากโดยเฉพาะงานสำคัญ 4 เรื่อง ได้แก่ เรื่องราคาสินค้าอุปโภคบริโภค , สินค้าเกษตร,การประกันรายได้เกษตรกร และกฎหมายแข่งขันทางการค้า ที่อยากให้มีการตั้งองค์กรอิสระมารองรับการทำงาน และสำนักช่างตวงวัด ที่มองว่าจะเป็นหน่วยงานสำคัญในการคุ้มครองผู้บริโภค  ซึ่งหากอธิบดีคนใหม่เห็นว่ามีความสำคัญก็คงจะสานต่อในเรื่องนี้ต่อไป
ก่อนหน้านี้ นางพรทิวา เปิดเผยว่า ที่ประชุมเห็นชอบให้มีการโยกย้ายข้าราชการของกระทรวง ดังนี้ น.ส.ชุติมา บุญญประภัสสร อธิบดีกรมการค้าภายในเป็นผู้ตรวจราชการประจำกระทรวงพาณิชย์ นางวัชรี วิมุกตายน ผู้ตรวจราชการกระทรวงพาณิชย์เป็นอธิบดีกรมการค้าภายใน นายวิจักร วิเศษน้อย อธิบดีกรมการค้าต่างประเทศเป็นผู้ตรวจราชการกระทรวงพาณิชย์ นายมนัส สร้อยพลอย ผู้ตรวจราชการกระทรวงพาณิชย์เป็นอธิบดีกรมการค้าต่างประเทศ
นางพรทิวา ชี้แจงว่า เพื่อความเหมาะสม และความคล่องตัวในการบริหารงาน และถือเป็นเรื่องปกติของแต่ละกระทรวงที่จะมีการโยกย้ายข้าราชการอยู่แล้ว
อย่างไรก็ตาม การโยกย้ายครั้งนี้ สืบเนื่องมาจากก่อนหน้านี้นางพรทิวา เคยมีปัญหาขัดแย้งเกี่ยวกับนโยบายการประกันรายได้ให้กับเกษตรกรกับนายกอปศักดิ์ สภาวสุ สมัยที่ดำรงงตำแหน่งรองนายกฯ ฝ่ายเศรษฐกิจ และเมื่อนายกอปศักดิ์ โยกไปรับตำแหน่งเลขาธิการนายกรัฐมนตรี จึงเป็นที่มาของการโยกย้ายครั้งนี้.